SKRIFTLIG FORESPØRGSEL E-3040/02

af Ilda Figueiredo (GUE/NGL) til Kommissionen

(24. oktober 2002)

Om: Midtvejsevalueringen af den fælles landbrugspolitik og det nye system med direkte støtte

Den af Kommissionen foreslåede midtvejsevaluering af den fælles landbrugspolitik ændrer i væsentlig grad systemet for ydelse af landbrugsstøtte. Navnlig skal støtten ikke længere være knyttet til produktionen, og der skal skabes et samlet system med indkomststøtte baseret på referenceoplysninger, og der foreslås en ændring, der først og fremmest vedrører overførsel af midler mellem den første og den anden søjle i den fælles landbrugspolitik.

Konfronteret med den generelle modstand fra EU's landbrugsorganisationer og forskellige medlemsstater indledte kommissær Fischler en rundrejse til de europæiske hovedstæder for at redegøre for fordelene ved reformen. Under opholdet i Lissabon påpegede kommissæren, der blev mødt med portugisiske landbrugsorganisationers demonstrationer og afvisning af reformforslaget, at Portugal er ét af de lande, der modtager færre midler gennem den fælles landbrugspolitik, og at den foreslåede reform ikke vil medføre en forværring af situationen, men at Portugal tværtimod ville kunne regne med flere penge fra Fællesskabets landbrugsbudget.

Kommissionen bedes på denne baggrund oplyse følgende:

- Hvilke data baserer kommissæren disse oplysninger på?

- Mener Kommissionen ikke, at referenceoplysningerne fra de tidligere år fører til en fastfrysning af de eksisterende forskelle i fordelingen af støtten på de enkelte producenter og lande? Hvad

mener Kommissionen om den kritik, der er blevet fremsat om, at overførslen af midler til området for udvikling af landdistrikterne er en fordækt metode til indførelse af samfinansieringsprincippet? Hvordan vil dette indvirke på de nationale landbrugsbudgetter i betragtning af de store forskelle mellem f.eks. Portugals og Tysklands budgetter og finansielle bestræbelser?

- Hvordan vil fordelingen af landbrugsudgifterne mellem de enkelte medlemsstater efter Kommissionens skøn komme til at se ud på grundlag af det forslag til modulation, der er indeholdt i midtvejsevalueringen?

Svar afgivet på Kommissionens vegne af Franz Fischler

(27. november 2002)

Da kommissæren for landbrug og fiskeri tog til Portugal i begyndelsen af oktober 2002 for at drøfte Kommissionens forslag til midtvejsevalueringen af den fælles landbrugspolitik, forklarede han, at Portugal ville få fordel af udvidelsen af politikken for udvikling af landdistrikterne og derfor ville kunne regne med flere penge fra EU's landbrugsbudget.

Denne udtalelse henviste til den forventede effekt af det dynamiske gradueringssystem, der blev foreslået i meddelelsen om midtvejsevalueringen, som Kommissionen vedtog i juli 2002(1). Med frigrænsesystemet vil de fleste portugisiske landbrug ikke blive påvirket af nedsættelsen af direkte betalinger. Eftersom den foreslåede nøgle til omfordeling indeholder et samhørighedselement, vil Portugal tværtimod drage fordel af den øgede fællesskabsstøtte til udvikling af landdistrikterne. Princippet om medfinansiering af udgifterne i forbindelse med udvikling af landdistrikterne er ikke nyt. Kommissionen foreslår, at andelen af Fællesskabets medfinansiering hæves for visse foranstaltninger såsom miljøordninger for landbruget.

Udtalelsen fra kommissæren for landbrug og fiskeri bygger på en første vurdering af den dynamiske graduerings omfordelingseffekt. I denne vurdering indgik tal fra forskellige EU-kilder: Den Europæiske Udviklings- og Garantifond for Landbruget, Informationsnet for landøkonomisk bogføring og rundspørgen om de europæiske landbrug.

Det ville ikke være hensigtsmæssigt at forelægge tal for de mulige effekter af gradueringen på nuværende tidspunkt, for Kommissionen skal først tage hensyn til resultaterne af det Europæiske Råds topmøde i Bruxelles den 24. og 25. oktober 2002.

Stats- og regeringscheferne indgik en aftale, der udgør et stort fremskridt for udvidelsesprocessen, og som skal gøre det muligt for EU at afslutte forhandlinger med de ti kandidatlande i december 2002. Et vigtigt element i aftalen er indførelsen af et langsigtet finansielt loft for udgifter i forbindelse med direkte betalinger og markedsordninger. Derimod er der ikke blevet fastsat noget loft for udgifter i forbindelse med udvikling af landdistrikterne. Stats- og regeringscheferne har endda fremhævet kravene til producenterne i de mindst begunstigede regioner.

Kommissionen er overbevist om, at de nye langsigtede rammer for landbrugsudgifter kræver klare perspektiver for den fælles landbrugspolitiks fremtidige udvikling. De i midtvejsevalueringen anførte behov og udfordringer er uændrede. Det er i denne kontekst, at Kommissionen vil udarbejde konkrete forslag i form af lovtekster i slutningen af 2002 eller i begyndelsen af januar 2003.

(1) KOM(2002) 394 endelig udg.